钦定古今图书集成/明伦汇编/皇极典/第213卷 > 书经 > 《周书泰誓》
## 钦定古今图书集成/明伦汇编/皇极典/第213卷 > 书经 > 《周书泰誓》

惟十有三年春，“大会于孟津。”

〈蔡传〉十三年者，武王即位之十三年也。按汉孔氏言，虞芮质成为文王受命改元之年，凡九年而文王崩，武王立，二年而观兵，三年而伐纣，合为十有三年。此皆惑于《伪书泰誓》之文，而误解九年大统未集，与夫观政于商之语也。古者，人君即位，则称元年，以计其在位之久近，常事也。自秦惠文始改十四年为后元年，汉文帝亦改十七年为后元年。自后说《春秋》因以改元为重。欧阳氏曰：“果重事欤？西伯即位已改元年，中间不宜改元而又改元。至武王即位，宜改元而反不改元，乃上冒先君之元年，并其居丧，称十一年。”及其灭商而得天下，其事大于听讼远矣，而又不改元。由是言之，谓文王受命改元，武王冒文王之元年者，皆妄也。欧阳氏之辨，极为明著，但其曰“十一年”者，亦惑于《书序》“十一年”之误也。